section_heading: Stil
paragraph_text: Stil djela je vrlo jednostavan i pripovijedanje se odvija u prvom licu. Kako pripovjedač govori o prošlim događajima, djelo obiluje opisima i sadrži vrlo malo izravnog djelovanja. Birahima je pripovjedač, ali i protagonist romana. Koristi objašnjenja brojnih francuskih i afričkih riječi koje prevodi za čitatelja uz pomoć svoja četiri rječnika. Zbog toga je djelo prepuno definicija. Pisac koristi dijete vojnika kao centralnu osobnost, pa se tako snažno očitava njegova politička i socijalna pobuna koja je vidljiva u naraciji. Sam roman protkan je tužnim i crnim tonovima prilikom opisivanja slika rata, no pisac se trudi osvijetliti ih crnim humorom: „Moja majka vukla se guzovima po podu. Wallahi (u Alahovo ime)! Vukla se obama guzovima.“ ("Ma maman marchait sur les fesses. Walahé (au nom d’Allah) ! Sur les deux fesses.") Autor istovremeno koristi i ponavljanje tog humora kroz djelo. Ponavljanje drugih rečenica često daje gotovo poetičnu vrijednost. Roman je zaokruženo djelo, jer Birahima završava svoju priču na način da ga njegov rođak moli da mu ispriča sve što mu se dogodilo.